Thor Möger Pedersen (SF), 2012-05-31:
Tak, formand.
Dansk Folkeparti har fremsat et forslag til folketingsbeslutning, hvori regeringen opfordres til at fremsætte lovforslag om at øge momsfradraget ved hotelovernatninger fra 50 pct. til 100 pct. med virkning fra 1. januar 2013.
Argumenterne for forslaget er at forbedre Danmarks konkurrenceevne på hotelområdet ved at gøre det mere attraktivt for udenlandske og danske forretningsrejsende at overnatte og holde konferencer i Danmark og herigennem sikre, at det fulde vækstpotentiale for hotelerhvervet herhjemme realiseres.
Jeg vil gerne understrege, at regeringen er meget opmærksom på, at der er behov for at skabe vækst i dansk erhvervsliv bl.a. ved at forbedre konkurrenceevnen.
Regeringen vil, som det også meget tydeligt fremgår af regeringens 2020-plan, øge arbejdsudbuddet og øge beskæftigelsen i Danmark markant og også styrke konkurrenceevnen gennem reformer.
Regeringen har også taget initiativ til, at der skal nedsættes en produktivitetskommission, der skal kortlægge årsagerne til den lave vækst i produktiviteten siden midten af 1990'erne og på den baggrund komme med konkrete anbefalinger, der kan styrke produktiviteten og også konkurrenceevnen i Danmark.
Som en del af aftalen om finansloven for 2011 blev fradragsretten for hotelovernatninger hævet fra 25 pct. til 50 pct. med virkning fra 1. januar 2011.
Fradragsretten på 25 pct. for restaurantydelser blev dog fastholdt.
Dansk Folkeparti argumenterer for, at der på baggrund af væksten i hotelbranchen efter dette tiltag er al mulig grund til at forvente, at en fuld momsafløftning vil kunne finansieres gennem et øget provenu fra væksten i erhvervet.
Væksten i hotelerhvervet afhænger – det tror jeg er vigtigt at holde sig for øje – af andre faktorer end graden af momsafløftning ved hotelovernatning af streng erhvervsmæssig karakter.
Det drejer sig om faktorer som valutakursudviklingen, graden af rejselyst og investeringer i hotelproduktet og mange flere faktorer.
Regeringen vil derfor gerne se den fulde effekt af tiltaget fra 2011, inden der tages stilling til en eventuel yderligere forhøjelse af fradragsretten.
Regeringen mener, at man skal være varsom med at finansiere forslag igennem dynamiske effekter.
På den baggrund afviser regeringen beslutningsforslaget.
Tak for spørgsmålet.
Først vil jeg i forhold til det med, at der i et forslag er en finansiering i form af nogle forventede potentielt positive sideeffekter sige, at det altså ikke er noget, der kan gøre det ud for en robust finansiering.
Jeg anerkender, at forslagsstillerne i beslutningsforslaget også opstiller en buket af mulige ideer og alternative finansieringskilder – men det er nogle finansieringskilder, som er lidt mere vage og ukonkrete.
Dette siger jeg blot for at sige, at det for regeringen er afgørende, at det er sådan, at der i forbindelse med nogle konkrete udgiftsdrivende forslag findes en finansiering, der er fast og robust, og at det ikke bare er noget, der bygger på nogle forventede positive sideeffekter.
I forhold til ønsket om at fremme turismen i Danmark og støtte hotelerhvervet vil jeg sige, at det er regeringens ambition at styrke turismen og også at sikre den gode konkurrencevilkår.
Men netop dette forslag mener vi ikke der er rum til at prioritere lige nu.